Suid-Afrika het die Nasionale Ontwikkelingsplan (NOP) en Visie 2030 aanvaar om 'n beter lewe vir al sy burgers in 'n inklusiewe samelewing te skep. Daar is reeds meer as 'n jaar gelede begin met die implementering van die NOP; ons is sterk op pad om ekonomiese groei te bespoedig en die drieledige uitdaging van werkloosheid, armoede en ongelykheid die hoof te bied.
U sal onthou dat President Jacob Zuma in sy Staatsrede op 11 Februarie die Negepuntplan aangekondig het om groei aan te wakker en werksgeleenthede te skep. President Zuma het verder ook op 11 Augustus 2015 in sy halfjaarlikse terugvoer oor die Staatsrede aan die media 'n vorderingsverslag oor die Negepuntplan voorgelê.
'n Sleutelprioriteit van die Negepuntplan oor sektore heen is om sterker en meer blywende vennootskappe met die privaat sektor te bou.
In die geheel beskou is die wêreldwye vooruitsig nog baie onseker, met projeksies van bruto binnelandse produkte wat deur die Internasionale Monetêre Fonds afwaarts aangepas word. Suid-Afrika kan nie net op internasionale groei staatmaak om as katalisator vir binnelandse groei te dien nie. Die onseker internasionale ekonomiese vooruitsig het 'n dempende uitwerking op sakeaktiwiteite en verbruikersvertroue in die binnelandse ekonomie gehad.
Suid-Afrika staar steeds makro-ekonomiese beperkings in die gesig. Die Regering is egter versigtig optimisties dat die ekonomie sy groeifase sal hervat grootliks danksy 'n aansienlik meer positiewe vooruitsig ten opsigte van elektrisiteitsvoorsiening en intensiewe pogings deur die Regering om beleggingsvlakke te verhoog.
Die Regering neem ook met trots kennis van die Wêreld Ekonomiese Forum se Global Competitiveness Report, wat aandui dat Suid-Afrika sewe plekke gestyg het om nou die 49ste plek uit 140 lande in die wêreldmededingendheidsindeks te beklee.
In Augustus 2015 het President Zuma die verslag oor die Status van Vroue in die Suid-Afrikaanse Ekonomie ontvang. Die verslag het die behoefte aan daadwerklike ingrypings vir die ekonomiese bevordering van vroue regoor die land geïdentifiseer, wat met die Negepuntplan en Operasie Phakisa se inisiatiewe begin.
Die verslag dien as 'n basislyn om sosio-ekonomiese bemagtiging van vroue en geslagsgelykheid asook hul menseregte te bevorder.